Il-proposta ta' qtugħ fir-rata ta' taxxa għan-negozji diġà nbidlet u saret kreditu. Din hija waħda minn sensiela ta' inkonsistenzi li esponenti tal-Partit Nazzjonalista qed jagħmlu fl-ewwel ftit ġimgħat wara li tnieda dan id-dokument. Meta nieda d-dokument Simon Busuttil kien qal bl-iktar mod ċar: "Din hi l-iktar proposta li se tkun headline fil-gazzetti. Bi pjaċir inħabbar li waħda mill-proposti tagħna hi li l-income tax għan-negozji ż-żgħar inaqqasha (Gvern Nazzjonalista) għal għaxra fil-mija." Busuttil din irrepetiha iktar minn darba. Qalha wkoll fil-Parlament u fil-każin Nazzjonalista ta' Ħaż-Żabbar nhar il-Ħadd li għadda. Iżda, Claudio Grech għamilha ċara f'Dissett li mhux se tonqos it-taxxa. Meta kien qed jieħu sehem f'isem il-Partit Nazzjonalista qal li mhux se jkun hemm tnaqqis fir-rata ta' taxxa. Minflok qed ikun propost li jingħata tax credit u wieħed irid jikkwalifika għalih. Din tal-bidla minn qtugħ fit-taxxa għal kreditu hija waħda biss minn inkosistenzi u tibdiliet fl-ewwel ġimagħtejn minn meta tnieda. Lanqas fuq kemm se jibbenefikaw m'hemm direzzjoni ċara. Jidher li hemm problema ta' min se jibbenefika minn din il-proposta. Id-dokument jgħid li se jgawdu 7,000 sid ta' negozju żgħir. Iżda mbagħad intqal li kull min hu self employed se jiffranka t-taxxa. Mistoqsija kemm se jkunu dawn in-nies Simon Busuttil kien dejjem evażiv u ħafna drabi talabna naraw id-dokument. L-istess dokument li jsemmi biss 7,000 negozju. Fil-programm Dissett, Claudio Grech qal li din taffetwa 30,000 persuna. Iżda, Robert Arrigo, kelliem ieħor tal-Partit Nazzjonalista qal iktar qabel li l-miżura se tolqot 40,000 persuna. F'Dissett, Grech kien ċar iktar minn darba li biex jingħata l-kreditu jrid ikun hemm rekwiżiti x'jintlaħqu u fi kliemu "jekk jeħduha (it-taxxa) dawk kollha li ħallsu t-taxxa se tiswa €85 miljun." Kalkolu li sa issa ma qablet miegħu l-ebda analiżi indipendenti. La dik li saret mill-programm Xtra u lanqas li saret mit-Times of Malta, li kollha qalu li kieku jrid jintefaq iktar.